Diari Oficial de la Generalitat Valenciana


Sumari del DOGV 5680, del 15-01-2008 (2007/15252)

RESOLUCIÓ de 27 de desembre de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del Conveni marc de col·laboració entre la Fundació per a la Investigació de l'Hospital Universitari la Fe i la Conselleria de Justícia i Administracions Públiques en matèria de docència i investigació.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5680

Data del DOGV
:   15-01-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/15361


Data del document
:   27-12-2007

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Justícia i Administracions Públiques
    * cooperació administrativa
    * ensenyament superior
    * investigació mèdica

RESOLUCIÓ de 27 de desembre de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del Conveni marc de col·laboració entre la Fundació per a la Investigació de l'Hospital Universitari la Fe i la Conselleria de Justícia i Administracions Públiques en matèria de docència i investigació.  
 [2007/15328]  
La Generalitat i la Fundació per a la Investigació de l'Hospital Universitari la Fe i la conselleria de Justicia, Interior y Administracions Públiques han subscrit, després de la tramitació prèvia reglamentària, el 12 de desembre de 2007, el conveni marc de col·laboració en matèria de docència i investigació.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1628/2007, i que figura com a annex d'esta resolució.  
Valencia, 27 de desembre de 2007.- El director general de Relacions amb les Corts i Secretariat del Consell. Ángel Mompó Romero.  
Conveni marc de col·laboració entre la Fundació per a la Investigació de l'Hospital Universitari La Fe i la conselleria de Justícia i Administracions Públiques, en matèria de docència i Investigació.  
València, 12 de desembre de 2007  
Intervenen  
D'una banda, la Fundació per a la Investigació de l'Hospital Universitari La Fe de la Comunitat Valenciana CIF G-97067557, constituïda davant de notari, el 24 de juliol de 2002, i inscrita al Registre de Fundacions de la Comunitat Valenciana amb el núm. 369V i representada per Manuel Cervera Taulet, en la seua qualitat de president, d'ara en avant la Fundació.  
I d'altra, Fernando de Rosa Torner, conseller de Justícia i Administracions Públiques, en virtut de les atribucions que li confereix l'article 6 del Decret 122/2007, de 27 de juliol, del Consell de la Generalitat, pel qual s'aprova el Reglament Orgànic i Funcional de la conselleria de Justícia i Administracions Públiques.  
Exposen  
I. Que la Fundació per a la Investigació de l'Hospital Universitari la Fe de la Comunitat Valenciana, és una entitat sense ànim de lucre, entre els objectius de la qual es troben els d'impulsar, promoure i afavorir la investigació científica i tècnica en el si de l'Hospital Universitari La Fe.  
II. Que la Fundació per a la Investigació de l'Hospital Universitari La Fe, en virtut dels seus estatuts, la seua Carta Fundacional i del Conveni Marc que té subscrit amb la conselleria de Sanitat, de 20 de febrer de 2003, té encomanada, entre altres, les missions següents:  
1. La gestió de tots els aspectes relacionats amb la investigació biomèdica, que es duguen a terme en el si de l'Hospital Universitari La Fe.  
2. La promoció d'activitats que faciliten l'intercanvi nacional i internacional de coneixements, encaminats a aconseguir la major rellevància científica i clínica de l'hospital.  
3. L'activitat docent i formativa que facilite una formació continuada en investigació biomèdica, entre la qual s'inclourà l'organització de cursos, reunions científiques, convocatòries de beques, etc.  
Per a això, la Fundació per a la Investigació de l'Hospital Universitari La Fe impulsarà tots els acords que calguen per a fomentar la I+D+I biomèdica, mitjançant les fórmules més adequades. En aquest sentit, podrà cooperar per mitjà de convenis i altres formes de concert amb organismes nacionals i internacionals, com també amb institucions sanitàries i docents, nacionals o estrangeres. Així mateix, la Fundació gestionarà tots els contractes, convenis i acords, en els aspectes administratius, legals, econòmics i tècnics, a què es refereix l'apartat anterior.  
III. Que l'Institut de Medicina Legal de València, configurat com un òrgan tècnic, adscrit a la Direcció General de Justícia i Menor de la conselleria de Justícia i Administracions Públiques, conforme al que disposa l'article 1 del Decret 62/2007, de 20 d'abril, del Consell, de organització i funcionament, té encomanades, entre altres, la funció de realitzar activitats de formació, docència i investigació en les distintes àrees de la Medicina Forense.  
Per a això, la conselleria de Justícia i Administracions Públiques, a través de l'Institut de Medicina Legal de València, col·laborarà amb les universitats o altres institucions, i actuarà com a centre de formació permanent i capacitació dels metges forenses que ho sol·liciten, a través dels convenis i altres instruments de cooperació que acorde la Generalitat Valenciana.  
Que, basant-se en allò que s'ha exposat, i com que és voluntat de la Fundació per a la Investigació de l'Hospital Universitari La Fe i la conselleria de Justícia i Administracions Públiques estretir les seues relacions, unir esforços i establir normes àmplies d'actuació que canalitzen i incrementen, dins d'un marc preestablit, els contactes i col·laboracions ja existents, reconeixent-se mútuament la capacitat legal suficient, subscriuen el present Conveni, el qual ha sigut aprovat per Ple del Consell de data 15 de desembre de 2006, i per això  
Acorden  
Primer. Objecte del conveni  
El present conveni té com a objecte facilitar la col·laboració entre la conselleria de Justícia i Administracions Públiques, a través de l'Institut de Medicina Legal de València (d'ara en avant IMLV), i la Fundació per a la Investigació de l'Hospital Universitari La Fe (d'ara en avant FIHULF), en aspectes relacionats amb la docència de postgrau i la investigació biomèdica i medicoforense, i establir les normes per a l'ús de les instal·lacions d'ambdues parts i el desenvolupament de projectes d'investigació conjunts.  
Segon. Àmbit d'aplicació. Convenis específics  
El present acord recull els principis reguladors bàsics, que permeten una eficaç col·laboració entre ambdues entitats. Les distintes activitats a realitzar figuraran en sengles convenis específics, en què es determinaran les característiques i el tipus de col·laboració a desenvolupar. Cada projecte i/o programa d'actuació subscrit a l'empara del present Acord Marc haurà de contindre, entre altres, la informació següent:  
Definició de l'objectiu que es persegueix.  
Descripció del pla de treball, que inclourà les distintes fases d'aquest i la cronologia del seu desenvolupament.  
Pressupost total i mitjans materials i humans que requerisca l'esmentat programa, i especificació de les aportacions de cada entitat.  
Normes per a la coordinació, execució i seguiment del projecte.  
Nom de les persones, una per cada part, que es designaran per mutu acord i es responsabilitzaran del seu desenvolupament.  
Tercer. Personal  
Ambdues institucions acorden facilitar l'accés, permanència i ús de les seues instal·lacions al personal adscrit a aquestes, per a l'exercici d'activitats conjuntes. L'esmentat personal haurà de respectar les normes internes de funcionament d'aquella institució en què circumstancialment exercisca la seua comesa, així com fer bon ús de les seues infraestructures i recursos materials.  
La cobertura de les contingències que puga patir el personal, inclòs en el present Conveni, serà responsabilitat de la institució de què originàriament depenguen.  
En cap cas la permanència del personal adscrit a la FIHULF a les dependències de la IMLV, i viceversa, en virtut dels projectes docents o d'investigació que es duguen a terme, donarà lloc a cap relació contractual amb la institució amfitriona.  
Quart. Docència  
El personal d'ambdues institucions podrà organitzar i dur a terme projectes docents (cursos, seminaris, màsters, etc.) de manera conjunta, que podran realitzar en qualsevol d'ambdues institucions.  
Cinqué. Investigació  
El personal d'ambdues institucions podrà dur a terme projectes d'investigació conjunts, i formar part del mateix equip investigador, que podran concórrer a convocatòries públiques per al seu finançament a través d'un o altre organisme, amb independència de la vinculació d'aquell que figure com a coordinador o investigador principal. La tramitació del projecte se sotmetrà a les normes de la institució que el presente.  
De manera expressa s'acorda possibilitar que el personal d'ambdues institucions participe de manera conjunta i com a grup en xarxes temàtiques d'investigació, xarxes d'excel·lència i instruments semblants en projectes d'interés per a ambdues institucions.  
Els projectes d'investigació hauran de respectar els principis fonamentals establits en la Declaració d'Hèlsinki (Assemblea Mèdica Mundial), en el Conveni del Consell d'Europa relatiu als drets humans i la biomedicina, en la Declaració Universal de la UNESCO sobre el genoma humà i els drets humans, com també complir els requisits establits en la legislació espanyola en l'àmbit de la investigació biomèdica, la protecció de dades de caràcter personal i la bioètica.  
De manera expressa, s'acorda que la IMLV facilite l'obtenció de mostres d'origen humà procedents de cadàvers sotmesos a autòpsia a la seua Secció d'Anatomia Forense, per al seu ús en investigació biomèdica. L'obtenció de les mostres haurà de realitzar-se de manera que no interferisca en la investigació judicial i que no s'alteren ni la morfologia externa ni l'estètica del cadàver.  
Sisé. Gestió econòmica i financera  
La gestió econòmica i financera d'aquells projectes que es desenvolupen de manera conjunta, recaurà bé en la FIHULF o en la conselleria de Justícia i Administracions Públiques. Ambdues institucions decidiran, amb anterioritat a la presentació del projecte i de comú acord, les obligacions de les parts, l'assignació dels recursos econòmics, i el procediment de gestió econòmica dels dits projectes.  
En el cas que la realització d'un projecte d'investigació conjunta comporte l'adquisició de qualsevol tipus de material inventariable, s'especificarà en l'esmentat acord l'adscripció i/o propietat d'aquest.  
Seté. Propietat intel·lectual  
En les publicacions que l'equip d'investigació decidisca fer sobre la base dels resultats experimentals, obtinguts en el curs del desenvolupament del projecte, es farà sempre menció dels autors que hagen participat, amb indicació expressa de la institució a què pertanguen.  
En el cas d'optar per una protecció intel·lectual dels resultats (patents) es farà de manera conjunta, i ambdues institucions assumiran els costos que els corresponguera en funció del percentatge de participació, i conseqüentment de propietat. Ambdues institucions es comprometen a no cedir a tercers els resultats obtinguts (know-how) a l'empara del present Conveni, sense el consentiment exprés de l'altra part.  
Vuité. Explotació dels resultats  
Igualment, davant d'una eventual explotació comercial dels resultats obtinguts com a conseqüència d'accions emmarcades en el present Conveni, les parts formalitzaran l'oportú document, en què es plasmaran les condicions d'explotació i royaltys.  
Nové. Comissió de seguiment  
Per a vetlar pel compliment d'aquest conveni, es crea una Comissió, integrada per quatre membres, dos per cada organisme, designats pels signants del conveni. En formaran part el director del IMLV i el director general de la FIHULF, o en els qui delegaren. La comissió podrà sol·licitar l'assessorament tècnic que considere necessari.  
Seran funcions de la comissió l'autorització dels projectes conjunts, el seguiment de la seua execució, així com vetlar pel compliment del present Conveni i dirimir les discrepàncies que pogueren sorgir en la interpretació, aplicació i execució del Conveni.  
La Comissió de Seguiment es reunirà a petició d'una de les parts, quan les circumstàncies ho aconsellen, i s'haurà de remetre còpia de l'acta de la reunió a les dues institucions signants.  
Desé. Vigència  
El present Conveni entrarà en vigor l'endemà de la seua signatura i tindrà una duració d'un any, comptador a partir d'aqueixa data, i es prorrogarà per períodes de la mateixa duració, llevat que siga denunciat per qualsevol de les parts, manifestant la seua voluntat de resoldre-ho amb dos mesos d'antelació a la data d'acabament del termini inicialment pactat o de qualsevol de les seues pròrrogues. La pròrroga, en tot cas, serà expressa.  
Onzé. Interpretació  
El règim jurídic d'aquest Conveni estarà determinat per les seues clàusules i les discrepàncies que pogueren sorgir en la seua interpretació se sotmetran, en primera instància, a la Comissió de Seguiment establida en el vuité acord. En última instància seran elevades als nivells superiors de la conselleries de Sanitat i la conselleria de Justícia i Administracions Públiques per a la seua resolució, tot això sense perjudici de poder interposar els recursos que s'estimen oportuns davant de l'organisme judicial ordinari.  
I en prova de la seua conformitat les parts, degudament acreditades, signen aquest conveni en dos exemplars, en el lloc i la data assenyalats en l'encapçalament.  
El conseller de Justícia i Administracions Públiques. Fernando de Rosa Torner  
El president de la Fundació per a la Investigació de l'Hospital Universitari La Fe. Manuel Cervera Taulet